送程給事知越州
作者：莫淵
朝代：宋

paragraphs: 北虜分庭正，東藩得郡優。
兼曹拋玉殿，重閣指蓬邱。
節制連江海，封疆直斗牛。
地雖鄰故里，人始識元侯。
合浦珠還日，長河虎渡秋。
溪山歸勝覽，風月入冥搜。
使旆天邊去，樓船鑑裏遊。
茶槍香泛泛，竹箭綠修修。
樂苑花猶卉，蘭亭水尚流。
千尋經石簣，八月看潮頭。
蕭寺逢支遁，山陰憶子猷。
昔賢嘗縱樂，太守好銷憂。
倒載何妨作，扁舟未可謀。
朝綱須急治，民瘼俟全瘳。
青瑣從虛位，朱旛且少留。
行當宣室召，還應傅巖求。
德望終歸用，愚蒙祇自愁。
官資卑執戟，身勢類浮鷗。
每玷鄉人薦，長思國士酬。
那堪聞疊鼓，惆悵送行輈。